Sanger trakteer bejaardes met koek en konsertRiaan Grobler (Foto: Instagram) Die sanger en radio-aanbieder by Pretoria FM Riaan Grobler het pas ŉ nuwe projek begin waar hy mense in ouetehuise wil trakteer met heerlike tuisgebak en ŉ konsert. Riaan noem dié projek “Ek wil lewe vir môre”, wat ook ŉ snit op sy jongste album is. Hy vertel dat bejaardes hom nog altyd na aan die hart lê omdat hy omtrent in ouetehuise grootgeword het. “My oumagrootjie het ŉ losieshuis gehad waar oumense gebly het. In my kinderdae het ek altyd vir oumense konsert gehou en allerhande goed gekry om hulle mee besig te hou. “Dit ruk elke keer my hart as ek die stories hoor van hoeveel oumense bloot voor die ouetehuis se deur afgelaai word net om nooit weer hulle mense te sien nie. En ek het al met genoeg ouetehuise te doen gekry om te weet amper elke ouetehuis het sulke gevalle.” Riaan sê sy liefde vir bejaardes het as kind gegroei en nou wil hy ŉ verskil probeer maak in dié mense se lewens, veral na ŉ moeilike jaar waar baie oumense in totale afsondering van hul geliefdes geleef het as gevolg van die Covid-19-pandemie. Hy het die idee gehad om die “Ek wil lewe vir môre”-projek by Van Rensburg Ouetehuis in Pretoria te begin waar hy tien koeke en tien terte sal bak en vir die inwoners ŉ konsert sal hou. Hy sê dit is ŉ manier vir hom om sy natuurlike talente te gebruik om terug te gee aan die gemeenskap en die mense vir wie hy so lief is. Riaan sê hy is reeds oorweldig deur mense se goedhartigheid om te help met die projek, en dat hy hoop die projek op so manier sal kan uitbrei. Doulus Armoedebediening en Dignity Life Administrators het reeds aangebied om vir al die bestanddele en ander uitgawes te sorg vir die eerste rondte van die projek. “Daar is baie oumense wat dag in en dag uit net daar sit in die ouetehuis en wag vir tyd om verby te gaan. So met die ‘Ek wil lewe vir môre’-projek wil ek iets doen wat fisiek en geestelik ŉ positiewe impak op hulle sal hê. Die nood is baie groot om ŉ bietjie lekkerte in die oumense se lewens te sit.” Riaan moedig ouetehuise reg oor Suid-Afrika wat wil hê hy moet by hulle ook kom kuier, aan om vir hom ŉ e-pos te stuur na [email protected] sodat hy die projek kan uitbrei en so ŉ verskil in nog meer mense se lewens te kan maak. Mense kan hom ook kontak as hulle skenkings van enige aard wil maak.